Flere skadet i gjengslagsmål i Halden
Politiet rykket ut til utestedet like før klokken 01 natt til lørdag. - Det var et slagsmål med to grupperinger mot hverandre. Den ene gjengen hadde polsk opprinnelse og den andre kosovoalbansk, sier operasjonsleder Ingar Signebøen i Østfold politidistrikt til VG. Han opplyser at situasjonen var svært uoversiktlig da politiet kom til stedet, men at de etter hvert fikk kontroll på situasjonen og pågrep to personer. - Én av de fornærmede fikk kuttet av deler av nesen, mest sannsynlig på grunn av noe knust glass. Den legemsbeskadigelsen er stygg, sier Signebøen. Mannen ble kjørt til sykehuset i Fredrikstad. Flere av de involverte fikk kuttskader, og ble tatt med til legevakten. Politiet kjenner foreløpig ikke foranledningen til slagsmålet. - Vi har jo to pågrepne, så her har vi jo litt å ta tak i, sier Signebøen.
Natt til fredag barket to gjenger sammen i et voldsomt slagsmål på utestedet Kongens Brygge i Halden. Flere av de involverte ble bragt til legevakt og sykehus.